中秋約子溫兄子山弟小酌一展壽慶兩大字賦長句
作者：錢時
朝代：宋

paragraphs: 前年齊山得壽字，體勢端方嵩嶽峙。
今年包帚書慶圖，更覺龍驤而虎踞。
今我幸爲堯舜民，賢者送似生精神。
壽匪自天實由我，慶果何物寧緣人。
西風縹緲中秋節，滿院巖花香正冽。
團圞兄弟小持觴，二字一展相娛悅。
安得突兀起高堂，名以壽慶當中央。
吾三人者和且康，年年此日岩花香。